- Så snart der bliver foldet et kort ud, så skal man altså holde sine ejendele tæt til kroppen. Sådan lyder advarslen fra vagtchef ved Nordjyllands Politi Heine Hansen efter at en kvinde i begyndelsen af 80'erne torsdag formiddag blev franarret sin tegnebog i parkeringhuset på hjørnet af Badehusvej og Kastetvej i Aalborg. - En mand og en kvinde henvender sig til hende og spørger på engelsk om vej til Bispensgade og da kvinden så viser vej, stjæler de hendes pung indeholdende 800 kroner og personlige papirer, fortæller vagtchefen. Politikommissær Ole Jensen fortæller at tyvenes gennemgående metode er at aflure ofrenes Dankort-koder for efterfølgende at franarre dem kortet. For eksempel ved at distrahere ofret ved at spørge om vej. - Og de er simpelthen så fingerfærdige at man ikke opdager det, og så får tyvene ellers travlt med at hæve penge inden kortet bliver spærret. - Vi tror de kører skiftehold hvor de er i landet i 3-4 uger og så rejser de hjem igen, for de signalementer vi har lige nu passer ikke med dem vi fik i juni, siger Ole Jensen.
Nordjyderne tager ikke til lære af talrige eksempler på tricktyve. Nu advarer politiet igen.